text: Lokalpsykiatri i tidligere fødselsanstalt
  10 september 2012 kl. 11.50
  Lokalpsykiatri Fredericia kunne mandag indvie sine nye lokaler, som er indrettet i bygningen, hvor der tidligere lå en fødselsanstalt - og senere et plejehjem.
  Region Syddanmark vender i disse år op og ned på behandlingspsykiatrien, som den kendes i dag. Lokalpsykiatrierne skal være indgangsport til behandling af voksne borgere - og al behandling tager udgangspunkt i patientens hverdag. 
  Hjælpen skal være hurtig, akut og forebyggende - og den skal ske der, hvor patienten har sit daglige liv og sin hverdag, skriver Region Syddanmark i en pressemeddelelse.
  
  Bred vifte
  Personale fra Vejle, Kolding og Fredericia har skabt det nye behandlingssted i Vendersgade i Fredericia. 
  Det er en bred vifte af fagpersoner: Læger sygeplejersker, psykologer, socialrådgivere og sekretærer. Lokalpsykiatri Fredericia rummer bl.a. akutteam, selvmordsforebyggelse, opsøgende psykoseteam og gerontopsykiatrisk funktion. 
  I dag er der lokalpsykiatrier i Svendborg, Tønder, Brørup og Middelfart - samt i Aabenraa, hvor der senere på året er officiel indvielse.
  Lokalpsykiatri Esbjerg samles i nybyggeri i centrum af Esbjerg i efteråret 2013, og Lokalpsykiatri Vejle flytter, efter planen, ind i nye rammer i starten af 2015.
  